Мориц фон Швинд

Мориц фон Швинд (на немски: Moritz von Schwind), роден на 21 януари 1804 г. във Виена, починал на 8 февруари 1871 г. в Нидерпьокинг, Горна Бавария, е австрийски художник от епохата на късния романтизъм.
Мориц фон Швинд е едно от шестте деца на дворцовия секретар при Тайната дворцова канцелария Франц Едлер фон Швинд и неговата съпруга Франциска фон Холцмайстер. Мориц посещава първоначално Шотландската гимназия във Виена, където негови съученици са Николаус Ленау и Едуард фон Бауернфелд, а след това започва да следва в университета. Всъщност плановете били да стане чиновник като баща си, но Мориц започва да следва от 1821 г. в Академията по изобразително изкуство във Виена при Петер Крафт и Лудвиг Фердинанд Шнор фон Каролсфелд.
През 1828 г. Мориц фон Швинд заминава за Мюнхен, където с поръчителството на Петер Корнелиус получава задачата да изрисува библиотеката на баварската кралица със сцени по произведенията на Лудвиг Тик. След едно пътуване до Италия през 1835 г. фон Швинд прави подготвителни скици за Резиденцията в Мюнхен и в замъка Хоеншвангау (Hohenschwangau/. За замъка той изготвя скици със сцени от живота на Карл Велики, които са нарисувани след това от Франц Ксавер Глинк. Следват поръчки от Саксония и Баден, които го правят известен.
Между 1840 – 1844 г. Мориц фон Швинд живее и работи в Карлсруе. Тук той се запознава с бъдещата си жена – Луизе Закс, дъщеря на майор. Той я увековечава в известната си картина „Сватбено пътешествие“. В Карлсруе той рисува осем кръгли медальона за Заседателната зала на местния парламент, където са заседавали различните съсловия – благородници, гражданство и др. /Ständehaus/, а също така украсява с фрески стълбището и залите на партера на Държавната художествена галерия /Staatliche Kunsthalle/.
От 1844 до 1847 г. работи в Художествената академия на гр. Франкфурт /Städelschule/. Във Франкфурт фон Швинд строи т.н. Швиндхаус на алея „Bockenheimer Anlage“, която представлява вила по собствен проект в стила на романския класицизъм. Външните парапети са украсени с теракоти също по собствени скици.
През 1847 г. Мориц фон Швинд става професор в Академията по изобразителни изкуства в Мюнхен. Наред с преподавателска дейност във Франкфурт на Майн и Мюнхен фон Швинд получава от Великото херцогство във Ваймар, с посредничеството на Франц фон Шобер, поръчка да изрисува реставрираната крепост Вартбург край Айзенах. Създадените през 1854/54 г. стенописи във Вартбург, като например „Битката на трубадурите“ се числят към най-известните му произведения. Картините показват моменти от историята на Тюрингия, и особено от Живота на Елизабет Тюрингска. През 1855 г. Мориц фон Швинд бива издигнат в рицарски сан заедно с братята си – Аугуст /министерски съветник) и Франц (управител на мина). Мориц фон Швинд изнася своите скици /картони/ в Глазгоу и Лондон.
През 1866/67 Мориц фон Швинд работи над украсяването с рисунки на по-късно нареченото на него „Швинд-фоайе“ в новопостроената Виенска Хофопер. Там художникът рисува сцени от произведения на различни композитори, а в лоджията Швинд изобразява сцени от операта на Моцарт „Вълшебната флейта“.
Цикълът „Мелузина“, който бележи неговото късно творчество, бил замислен като украса за кръглокуполна църква. Швинд приключва този цикъл половин година преди смъртта си. Тези картони се намират днес в Австрийската галерия.
Мориц фон Швинд е погребан в Старото гробище в Мюнхен /парцел 16, ред 9, място № 43/.
Мориц фон Швенд изработва своя стил под влияние на монументалния стил на Петер Корнелиус. Стилът на фон Швинд се отличава с размах и наличието на малко фигури. Наред с Карл Шпицвег Мориц фон Швинд принадлежи към най-значимите и популярни художници на Късния романтизъм. Неговите картини, създадени по немски легенди и приказки са народностни по Дух и много поетични. Освен маслената живопис фон Швинд създава фрески и илюстрации на книги с голямо значение. Например художникът е създал много рисунки за серии от популярни картинки, отпечатани на едната страна на отделни листи в град Мюнхен / Münchener Bilderbogen/.
При пожарът, който избухва на 6. юни 1931 г. в изложбените зали на Мюнхенския Стъклен палат /Glaspalast/ са унищожени над три хиляди картини, сред тях също произведения на Мориц фон Швинд, например нарисуваната през 1851 г. картина „Нощната разходка на рицаря по езерото“.
Във Франкфурт на Майн, в квартала на художниците на град Хановер – Лист /List/ и в предградието Макс на град Мюнхен има наречени улици на негово име. През 1874 г. в четвърти район Виден във Виена една улица е назована на негово име – „Швиндгасе“, а в Нидерпьокинг /Niederpöcking/ съществува улица с името „Мориц фон Швинд вег“ / Moritz-von-Schwind-Weg/.
Издигнатият през 1909 г. в чест на Мориц фон Швинд паметник във Виена е разрушен през 1945 г., и след това не е възстановен.